section_heading: Arhitektura
paragraph_text: Podrumski je prostor svođen bačvastim svodovima sa susvodnicama kao i prizemne prostorije grupirane uokolo predvorja. Samo je prostorija nekadašnje kapele zaključena češkim svodom nakon uvođenja međukatne konstrukcije. Predvorje je u obje etaže svođeno s osam pravokutnih polja češkog svoda. Prostorije kata zaključene su stropovima. Prizemna zona svih pročelja obrađena je trakama stilizirane rustike čijoj se horizontalnosti suprotstavlja vertikalni smjer reprezentativne katne zone naizmjence ritmizirane pilastrima i prozorima.